**Prin lumi potrivnice te caut**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ghilotinaţi pe-un eşafod de flori

Ne-am regăsit în viaţa următoare,

Imensitatea primelor ninsori

A îngropat o crimă... Încă doare

Că-i prea târziu sau Dumnezeu m-a vrut

La marginea planetei deportată,

Un deja vu, şi-o iau de la-nceput,

Că inima ţi-e-n trupul meu sculptată.

Ne căutăm oricâte ne despart,

Eu fără tine nu mai ştiu ce-nseamnă

Iubirea învelită în brocart

Pe care lumi potrivnice-o condamnă.

- Prin fiecare ev te-am căutat

Cu spada-n mâini, condeiul în cerneală,

Pe insule pustii, ca exilat,

Ți-am scris poeme. Nu e o greşeală

Că azi suntem uniţi de-acelaşi vers.

M-au deportat în inima Crimeii,

Dar sângele ninsorile l-au şters

Şi-am renăscut din inima femeii

Pe care o iubeam fără să sper

C-o voi găsi în viaţa următoare,

Dar azi se sting cometele pe cer

Când luna-ntoarce faţa după soare.

Liliana Trif Ioan Grigoraș